Document ID: 32012R0843

KOMISIJOS ĮGYVENDINIMO REGLAMENTAS (ES) Nr. 843/2012
2012 m. rugsėjo 18 d.
dėl leidimo endo-1,4-beta-ksilanazę, gautą iš Aspergillus niger (CBS 109.713), naudoti kaip veislei auginamų kalakutų, smulkiųjų paukščių (mėsinių ir iš kurių auginamos dedeklės arba kurie auginami veislei) ir dekoratyvinių paukščių lesalų priedą (leidimo turėtojas BASF SE)
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka;
(2)
pagal Reglamento (EB) Nr. 1831/2003 7 straipsnį buvo pateiktas prašymas suteikti leidimą naudoti endo-1,4-beta-ksilanazę (EC 3.2.1.8), gautą iš Aspergillus niger (CBS 109.713). Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;
(3)
prašymas pateiktas dėl leidimo endo-1,4-beta-ksilanazę (EC 3.2.1.8), gautą iš Aspergillus niger (CBS 109.713), naudoti kaip viščiukų, iš kurių auginamos dedeklės, veislei auginamų kalakutų, smulkiųjų paukščių (mėsinių ir iš kurių auginamos dedeklės arba kurie auginami veislei) ir dekoratyvinių paukščių lesalų priedą, priskirtiną prie priedų kategorijos „zootechniniai priedai“;
(4)
leidimas naudoti šį preparatą mėsiniams viščiukams ir antims buvo suteiktas dešimties metų laikotarpiui Komisijos reglamentu (EB) Nr. 1096/2009 (2), o mėsiniams kalakutams - Komisijos reglamentu (EB) Nr. 1380/2007 (3);
(5)
buvo pateikta naujų duomenų, kuriais pagrindžiamas prašymas leisti endo-1,4-beta-ksilanazę (EC 3.2.1.8), gautą iš Aspergillus niger (CBS 109.713), naudoti viščiukams, iš kurių auginamos dedeklės, veislei auginamiems kalakutams, smulkiesiems paukščiams (mėsiniams ir iš kurių auginamos dedeklės arba kurie auginami veislei) ir dekoratyviniams paukščiams. Europos maisto saugos tarnyba (toliau - Tarnyba) 2012 m. vasario 2 d. nuomonėje (4) padarė išvadą, kad siūlomomis naudojimo sąlygomis endo-1,4-beta-ksilanazė (EC 3.2.1.8), gauta iš Aspergillus niger (CBS 109.713), nedaro nepageidaujamo poveikio gyvūnų sveikatai, žmonių sveikatai ar aplinkai ir kad šis preparatas gali pagerinti pašarų kiekio ir prieaugio santykį. Tarnyba nemano, kad reikėtų nustatyti konkrečius stebėsenos po pateikimo rinkai reikalavimus. Be to, patikrinta pašarų priedo pašaruose analizės metodo taikymo ataskaita, kurią pateikė Reglamentu (EB) Nr. 1831/2003 įsteigta Bendrijos etaloninė laboratorija;
(6)
įvertinus endo-1,4-beta-ksilanazę (EC 3.2.1.8), gautą iš Aspergillus niger (CBS 109.713), nustatyta, kad Reglamento (EB) Nr. 1831/2003 5 straipsnyje numatytos leidimų suteikimo sąlygos yra įvykdytos. Taigi, kaip nurodyta šio reglamento priede, turėtų būti suteiktas leidimas naudoti minėtą preparatą;
(7)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodytą preparatą, priklausantį priedų kategorijai „zootechniniai priedai“ ir funkcinei grupei „virškinimo stimuliatoriai“, leidžiama naudoti kaip gyvūnų pašarų priedą šio reglamento priede nustatytomis sąlygomis.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. rugsėjo 18 d.

Labels: 0
3
17
6